ลูกศิษย์หลวงตามหาบัวบุกธปท.ค้านใช้ทุนสำรองแก้หนี้กองทุน
ลูกศิษย์หลวงตาบัวบุกธปท.ขอความชัดเจนนโยบายใช้เงินทุนสำรอง
8 มี.ค. 2553

ลูกศิษย์หลวงตาบัวบุกธปท.ขอความชัดเจนนโยบายใช้เงินทุนสำรอง
พระครูอรรถกิจนันทคุณ เจ้าอาวาสวัดป่าดอยลับงา จ.กำแพงเพชร กรรมการมูลนิธิเสียงธรรมเพื่อประชาชน นำคณะลูกศิษย์หลวงตาบัว ทั้งที่เป็นภิกษุ และฆราวาส เดินทางไปสอบถามเพื่อขอความชัดเจนกับผู้บริหารธนาคารแห่งประเทศไทย (ธปท.) ที่สำนักงานใหญ่ ถึงเรื่องการนำเงินทุนสำรองระหว่างประเทศออกมาใช้ เนื่องจากในทุนสำรองดังกล่าวมีทองคำที่มาจากการรับบริจาคของหลวงตามหาบัวรวมอยู่ด้วย แบ่งเป็นทองคำประมาณ 12 ตัน และเงินเหรียญสหรัฐอีกประมาณ 10 ล้านเหรียญสหรัฐ
พระครูอรรถกิจนันทคุณ กล่าวว่า การเดินทางมาครั้งนี้มีจุดประสงค์สำคัญ เพื่อมาหารือกับธปท.ว่า นโยบายรัฐบาลที่จะรวมบัญชีทุนสำรอง และนำออกมาใช้เป็นความจริงหรือไม่ ซึ่งเรื่องนี้หลวงตามหาบัวก็ต้องการรับทราบความชัดเจนเช่น เพราะหากจะมีการนำเงินทุนสำรองมาใช้จริงอย่างที่รัฐบาลระบุว่าต้องการนำมาใช้หนี้เงินกองทุนและจะนำไปสู่การแก้กฎหมายเพื่อนำเงินกองทุนส่วนนี้ออกมาใช้ในอนาคต คณะลูกศิษย์หลวงตามหาบัวจะคัดค้านการแก้กฎหมายของสภาฯแน่นอน เพราะคิดว่าการแก้ปัญหาหนี้กองทุนที่รัฐบาลรับภาระดอกเบี้ยปีละ 5-6 หมื่นล้านบาทนั้น น่าจะมีแนวทางแก้ปัญหาอื่นที่ดีกว่า ซึ่งจากนี้คณะหลวงตามหาบัวจะเข้าร่วมกับธปท.ดูแลเงินทุนสำรองที่เป็นเงินคงคลังของประเทศอย่างใกล้ชิดมากขึ้น
ด้านนายอรรคบุษย์ ไกรฤกษ์ ผู้ช่วยผู้ว่าการสายช่วยงานบริหาร ซึ่งเป็นตัวแทนของ ธปท. เปิดเผยภายหลังหารือร่วมกับลูกศิษย์หลวงตามหาบัวว่า การมาสอบถามเบื้องต้นจากลูกศิษย์หลวงตามหาบัว ถือเป็นสิ่งที่ดี เพราะจะได้ทำความเข้าใจร่วมกัน โดยการดำเนินการอย่างใดอย่างหนึ่ง ไม่ใช่มีเพียงกระทรวงการคลัง หรือ ธปท.ตัดสินเท่านั้น แต่เป็นเรื่องของนโยบายรัฐบาลและการแก้ไขกฎหมาย ซึ่งทางลูกศิษย์หลวงตามหาบัวแสดงเจตนารมณ์ว่า หากมีการศึกษาแนวทางนำเงินทุนสำรองทมาใช้จริง ก็จะขอส่งตัวแทนมาร่วมศึกษาด้วย 
ทั้งนี้ การหารือมีขึ้นตั้งแต่เวลาประมาณ 10.00 น. โดยมีตัวแทนพระจากวัดป่าบ้านตาด จ.อุดรธานี 2 รูป พระจากกทม. 1  รูป พระจากจ.กำแพงเพชร 2 รูป และฆราวาสอีก 4 คน เข้าร่วมหารือกับตัวแทนของธปท. ซึ่งเสร็จสิ้นเมื่อเวลาประมาณ 12.30 น.